J. Ivančo, poslanec: (2008-11-05):
V prvom rade § 90 ods. 11 školského zákona hovorí o odmenách predsedu školskej maturitnej komisie, odmenách predsedu predmetových maturitných komisií, ale aj o odmenách za skúšanie žiakov počas maturitných skúšok. Chcem zdôrazniť aj to, že ministerstvo školstva v predloženom návrhu pod tlačou 737 opravuje jednu maličkú chybu, keď dopĺňa text o slová „na skúšaného žiaka“, pretože v pôvodnom návrhu sme schválili niekedy v marci, myslím, sumy a vypadli z poslednej vety slová „na skúšaného žiaka“. Takže aj z týchto dôvodov som si ja dovolil predložiť ďalší návrh, keďže ministerstvo školstva ako predkladateľ mení text zákona, nielen premieňa sumy slovenských korún na eurá. Odmeny predsedov maturitných komisií a odmeny za skúšaných žiakov neboli dva roky upravované. Dva roky boli podľa smernice ministerstva školstva. Prijatím zákona sa tieto odmeny dostali teda do zákonnej podoby. A keďže iná možnosť ako v parlamente v prípade zo strany ministerstva školstva nie je, aby sme tieto sumy upravili, tak pokladám za podstatné, aby sme možno pri tomto zákone sa nad týmto návrhom zamysleli. Takže k tomu toľko. Chcem ešte zdôrazniť to, že, možno sa na prvý pohľad budú zdať tieto odmeny nejako viac navýšené, ale treba si uvedomiť, že skutočne ak pokladáme maturitnú skúšku za vrchol štúdia žiaka a, samozrejme, aj za vrchol práce pedagóga, tak si myslím, že zaslúži si ten pedagóg aj adekvátnu odmenu, ktorá vlastne kopíruje spoločenské ocenenie maturitnej skúšky ako záveru štúdia. Chcem zdôrazniť aj to, že školským zákonom sme povedali, že maturitné skúšky budú na gymnáziách, na stredných odborných školách. To znamená, že diskusia o náročnosti tých-ktorých skúšok na jednotlivom druhu a type škôl podľa mňa odpadá. Ak hovoríme o zvyšovaní platov v školstve, a my sme pred, myslím, troma dňami schválili parlamentnú tlač 728, kde sme v priemere o 30 eur navýšili platy v školstve, a dúfam, že to prejde aj takto v štátnom rozpočte, a ja osobne si myslím, zaslúžene a správne, tak adekvátne by mali kopírovať aj odmeny pri činnostiach súvisiacich s maturitnou skúškou, pri tom, keď predsedom maturitnej komisie, či už školskej alebo predmetovej, nielen musí byť pedagóg odborne zdatný, ale musí spĺňať aj kvalifikačné požiadavky, musí to byť pedagóg, ktorý má minimálne pri predmetovej komisii 4 roky, pri školskej maturitnej komisii 5 rokov praxe. A týmto vlastne my vyberáme za predsedov maturitnej komisie to najlepšie, čo v školstve máme. Taká by mala byť filozofia pri predsedovi maturitnej komisie, či už školskej alebo predmetovej. Takže z týchto dôvodov si dovolím navrhnúť navýšenie odmien pre predsedov, tak ako som povedal, školskej maturitnej komisie a predmetovej maturitnej komisie, ako aj odmien za skúšanie žiakov. Chcem ešte uviesť, že sa dostaneme na úroveň podľa novej platovej tarify, ktorú sme schválili, ako som povedal, pred troma možno štyrmi dňami na úroveň 5,8 % mesačného platu, čo je podľa mňa zanedbateľné. A pri navýšení rozpočtu, ktoré ministerstvo školstva má, ktoré sa vo všeobecnosti deklaruje, si myslím, že mala by byť snaha nájsť peniaze na to, aby vláda, ktorá hovorí o sociálnom prístupe, dokázala aj odmeniť ľudí, ktorí sa podieľajú na vzdelávaní, ľudí, ktorí hodnotia na záverečnej skúške úroveň absolventov tej-ktorej školy, a tým pádom aby aj ocenila schopnosti, ocenila aj to, že učitelia majú zvýšenú náročnosť pri práci počas maturitného týždňa. Takže toľko k dôvodom. Konkrétny návrh teda znie: V predkladanom vládnom návrhu zákona, ktorým sa menia niektoré zákony v pôsobnosti Ministerstva školstva Slovenskej republiky v súvislosti so zavedením meny euro v Slovenskej republike, navrhujem vykonať túto zmenu v čl. VI: Po prvé. V bode 1 sa slová „najmenej 23,5 eura a najviac 33,5 eura“ nahrádzajú slovami „je 35 eur“. Odôvodnenie. Odstraňuje sa určovanie výšky nákladov na zastupovanie zamestnancov vysielajúcej školy v intervale a zavádza sa presná výška nákladov na zastupovanie zamestnanca vysielajúcej školy. Súčasne sa zvyšuje výška nákladov o 1,5 eura aj v súvislosti so zvyšovaním platov pedagogických zamestnancov škôl v roku 2009. Po druhé. V bode 2 sa slová „najmenej 17 eur a najviac 27 eur“ nahrádzajú slovami „je 40 eur“. Odôvodnenie. Odstraňuje sa interval určovania výšky paušálnej časti odmeny, ktorý bol stanovený bez jasných kritérií, a zavádza sa fixná paušálna časť odmeny zamestnanca za prácu predsedu školskej maturitnej komisie v eurách. Súčasne sa zvyšuje výška paušálnej odmeny o 13 eur ako ocenenie náročnosti práce, dôležitosti a verejného významu maturitnej skúšky aj v súvislosti so zvýšením platov pedagogických zamestnancov. Po tretie. V bode 3 sa slová „najmenej 7 eur a najviac 13,5 eura“ nahrádzajú slovami „je 30 eur“. Odôvodnenie. Odstraňuje sa interval určovania výšky paušálnej časti odmeny, ktorý bol stanovený bez jasných kritérií, a zavádza sa fixná paušálna časť odmeny za prácu zamestnanca v komisii v eurách. Súčasne sa o 16,5 eura zvyšuje výška paušálnej odmeny za ocenenie náročnosti práce zamestnanca vykonávajúceho funkciu v komisii, dôležitosti a verejného významu skúšok pri ukončovaní štúdia a aj v súvislosti so zvyšovaním platov pedagogických zamestnancov. Po štvrté. V bode 4 sa slová „najmenej 1 euro a najviac 2 eurá“ nahrádzajú slovami „4 eurá“. Odôvodnenie. Odstraňuje sa možnosť diferencovaného určovania výšky odmeny na skúšaného žiaka bez určených kritérií v zákone a zvyšuje sa cena práce v eurách za každého odskúšaného žiaka. Po piate. V bode 5 sa slová „na odskúšaného žiaka najmenej 0,5 eura a najviac 1,5 eura“ nahrádzajú slovami „na odskúšaného žiaka 2 eurá“. Odôvodnenie. Odstraňuje sa možnosť diferencovaného určovania výšky odmeny na skúšaného žiaka bez určených kritérií v zákone a zvyšuje sa cena práce v eurách za každého odskúšaného žiaka. Z mojej strany je to všetko. Krátka poznámka ešte k tým intervalom, lebo to som nezdôvodnil. V zákone, myslím, v odseku 5 je stanovený interval. Nie je jasné z dikcie zákona č. 245/2008 Z. z., teda nového školského zákona o tom, kedy aká odmena v ktorom roku bude daná, preto sa týmto pozmeňujúcim návrhom aj odstraňuje takéto intervalové rozmedzie a zavádza sa presná výška odmeny. Ďakujem pekne, verím, že poslanci vládnej koalície, osobitne strany Smer a, verím, aj strany pána ministra, podporia tento podľa mňa výborný návrh.